Viktorija Čmilytė-Nielsen

**Viktorija Čmilytė-Nilsen** (*Viktorija Čmilytė-Nielsen*, g. 1983 m. rugpjūčio 6 d. Šiauliuose) – Lietuvos šachmatininkė, didmeistrė (2010 m.), politikė. Nuo 2020 m. lapkričio iki 2024 m. lapkričio 14 d. – Seimo pirmininkė.

## Išsilavinimas
2000 m. baigė Šiaulių Didždvario gimnaziją. 2001 m. studijavo anglų filologiją Šiaulių universitete, 2002–2007 m. Latvijos Universiteto Filologijos fakultete (BA).

## Šachmatai
### Pirmieji žingsniai
Žaisti šachmatais pradėjo būdama šešerių. Šiaulių VJSM auklėtinė. Pirmasis treneris – Gintautas Jurgis Plungė. Kiti treneriai – Gediminas Rastenis, tėvas Viktoras Čmilis.

Europos jaunių (iki 10 m. vaikų) čempionė (1993 Sombathėjus), Europos jaunių (12 m.) čempionato bronzos (1994 Beile Herkulanė) ir sidabro (1995 Verdenas) medalių laimėtoja. Pasaulio jaunių (iki 12 m.) čempionė (1995 San Lorensas, Brazilija), Europos jaunimo (iki 20 m.) vicečempionė (2000 Avilesas)

1996 m. Lietuvos moterų šachmatų čempionato bronzinė prizininkė.
1998 m. – Baltijos šalių moterų zoninio šachmatų turnyro Vilniuje nugalėtoja.

### Pasiekimai
1998 m. – suteiktas moterų tarptautinės meistrės, 1999 m. – moterų didmeistrės, 2001 – tarptautinio meistro, 2010 m. – didmeistrio vardas.
Aukščiausias reitingas 2542 (2018 m. gegužės mėn.), paskutinis – 2538 (2020 m. gruodžio mėn.

#### Lietuvos čempionatai
2000 m. vyrų bei moterų čempionatų nugalėtoja.
2005 m. Lietuvos vyrų šachmatų čempionato laimėtoja.

#### Europos čempionatai
V. Čmilytė nuo 2003 iki 2013 m. žaidė aštuoniuose Europos moterų šachmatų čempionatuose.
Juose iškovotas: vienas aukso – 2011 m. ir trys sidabro medaliai (2003, 2008, 2010 m.) bei, du kartus užimta 4-oji vieta: 2012 m. – Gaziantepe bei 2013 m. – Belgrade.
2005 m. Europos Sąjungos šalių pirmojo šachmatų čempionato 1-os vietos tarp moterų laimėtoja .

#### Pasaulio čempionatai
Žaidė aštuoniuose trumpųjų atkrentamųjų mačų moterų pasaulio šachmatų čempionatuose (2000 (Delyje), 2004 (Elistoje), 2006 Jekaterinburge, 2008 Nalčike, 2010 Antakijoje, 2012 Chanty Mansijske ir 2015 Sočyje.

Geriausiai pasaulio moterų šachmatų čempionate sekėsi, kai 2004 m. Elistoje buvo pasiektas ketvirtfinalis ir
2006 m. Jekaterinburge, pasaulio moterų šachmatų čempionate, kai, kartu su S. Matvejeva, buvo apdovanota bronzos medaliu.

#### Komandinės šachmatų varžybos

##### Šachmatų olimpiados
Nuo 1996 m. iki 2012 m. žaidė septyniose moterų šachmatų olimpiadose Lietuvos rinktinėje (šešiose – prie 1-os lentos). Be to, 2010 m. Chanty Mansijske vykusioj šachmatų olimpiadoj žaidė Lietuvos vyrų rinktinėj prie 3-ios lentos.

Sėkmingiausi pasirodymai buvo, kai už žaidimą moterų šachmatų olimpiadose prie 1-os lentos: 2000 m. Stambule ir 2004 Kalvijoje (Maljorka) laimėjo du aukso medalius

##### Europos komandiniai šachmatų čempionatai
Ji žaidė Lietuvos moterų rinktinėje keturis Europos moterų komandinius čempionatus (1997 Puloje, 1999 Batumyje, 2007 Heraklione ir 2013 Varšuvoje.

Sėkmingiausias jai buvo, 2013 m. –
Europos moterų komandinis čempionatas Varšuvoje kai už žaidimą prie 1-os lentos buvo laimėtas aukso medalis.

Beto, prie trečios lentos, žaidė ir Lietuvos vyrų komandoje 2009 m. Novy Sade vykusiame 17-ajame Europos komandiniame šachmatų čempionate..

#### Kiti turnyrai
2001 m. Minske – Europos greitųjų ir „žaibo” čempionatų prizininkė.
Intelektualiųjų sporto šakų žaidynių Pekine, šachmatų, nežiūrint į lentą, varžybose: 2011 m. (4,5 tšk. iš 7)  ir 2012 m. (5,5 tšk. iš 7) laimėti sidabro medaliai.

## Politinė veikla

Liberalų sąjūdžio partijos narė nuo 2015 m. Tais pačiais metais tapo LR Seimo nare pagal Liberalų sąjūdžio sąrašą. Į Seimą pateko vietoje Remigijaus Šimašiaus, kuris tapo Vilniaus meru.

2019 m. rugsėjo 21 d. išrinkta Lietuvos Respublikos liberalų sąjūdžio pirmininke.

2016 m. išrinkta į Seimą pagal Lietuvos Respublikos liberalų sąrašą. 

2020 m. išrinkta Seimo nare Senamiesčio-Žvėryno apygardoje. 

2020 m. lapkričio 13 d. tapo Lietuvos Respublikos Seimo Pirmininke.

Naujajam 2024-2028 m. kadencijos Seimui pradėjus darbą, 2024 m. lapkričio 14 d. išrinkta Lietuvos Respublikos Seimo pirmininko pavaduotoja.

## Šeima
Tėvas – Viktoras Čmilis, sportininkas, KGB rezervo karininkas (vyr. leitenantas).

Ištekėjusi (2013 m. gruodžio mėn.). Vyras – danų šachmatininkas didmeistris Peter Heine Nielsen (g. 1973 m.). Pirmas vyras (2001–2007 m.) – Ispanijos pilietybę turintis Latvijos šachmatininkas Aleksejus Širovas (g. 1972 m.).

## Įvertinimas
* 1996 m. DLK Gedimino 5 laipsnio ordinas 
* 2006 m. KKSD medalis „Už sporto pergales“
* Lietuvos sporto žurnalistų surengtuose rinkimuose išrinkta geriausia 2006 m. Lietuvos sportininke
* 2008 m. KKSD medalis „Už sporto pergales“ 
* 2011 m. ordino „Už nuopelnus Lietuvai“ Karininko kryžius 
* 2011 m. Šiaulių miesto garbės pilietė 

## Šaltiniai

## Nuorodos

* Viktorijos Čmilytės anketa FIDE
* Viktorijos Čmilytės šachmatų varžybų istorija
* Viktorija Čmilytė (Chessgames)
* Viktorija Čmilytė

|-

|-

|-

|-